

INFORMASJON - 2 sider

**SPIROMETRI - undersøkelse**

Spirometri er en undersøkelse som måler lungefunksjonen din.

Den gir primært informasjon om *luftveienes tilstand.*

Ved denne prøven måler vi hvor stort volum med luft du klarer å puste ut maksimalt, samt hastigheter i luftstrømmen når du gjør dette.

**Før**

For at testen skal gi riktigst mulig resultat, er det viktig at du

* unngår å spise et større måltid 1 time før undersøkelse
* unngår bruk av tobakk undersøkelsesdagen
* ikke anstrenger deg like før undersøkelse (1 time)
* blir målt og veid undersøkelsesdagen

Hvis du er *under utredning* for mulig lungesykdom, *og det er mulig* - unngå å ta luftveisåpnende inhalsjonsmedisin i form av:

|  |  |
| --- | --- |
| Ventoline, Bricanyl, Airomir, Buventol |  Siste 6 timer før undersøkelsen |
| Atrovent |  Siste 8 timer før undersøkelsen |
| Serevent, Inuxair,Seretide, Duaklir, Striverdi, Eklira, Onbreez, Ultibro,Oxis, Anoro,Symbicort, Seebri,Airflusal, Trelegy,Flutiform, Trimbow,Relvar, Bufomix Duoresp, Trixeo |  Siste 24 timer før undersøkelsen |
| Spiriva, Spiolto |  Siste 48 timer før undersøkelsen |

* Eventuelle inhalasjonssteroider (rene kortisonpreparater) som Flutide, AeroBec, Alvesco, Pulmicort mm. kan brukes som vanlig.
* Alle andre faste medisiner kan tas som vanlig.

*Dersom du føler deg dårlig/tett i luftveiene skal du likevel ta dine luftveisåpnende inhalasjonsmedisiner*. Det er viktig at du da noterer ned tidspunkt du tok medisinen. Noen medisiner kan påvirke resultatet av pusteprøven, derfor bør du alltid opplyse hvilke medisiner du bruker.

**Under**

Selve undersøkelsen foregår sittende på en stol. Du får på en neseklemme og skal deretter puste gjennom et rør, så mye og så fort du kan. Dette gjentas flere ganger. Sykepleier vil hele tiden forklare hva du skal gjøre. Riktig utført spirometri kan være en viss kraftanstrengelse. Undersøkelsen er smertefri.

**Etter**

Etter at spirometritesten er gjennomført flere ganger, registreres informasjon om lungefunksjonen din. Lege vil se over og kommentere undersøkelsen.

Evt. også:

**Reversibilitets-test**

Endel ganger kan det være aktuelt å gjøre tilleggsundersøkelser etter spirometrien, for å teste ut eventuelle effekter av luftveis-åpnende medisiner. Etter spirometrien får du da inhalasjonsmedisiner, ,og det blir så foretatt ny spirometri etter hhv 15 og 40 minutter.